ბოროტების სავანე: ვენდეტა
„ბოროტების სავანე: ვენდეტა“ (ინგლ. Resident Evil: Vendetta; იაპონ. バイオハザード ヴェンデッタ) — 2017 წლის იაპონური 3D ბიოპანკური ანიმაციური საშინელებათა ფილმი, რომლის რეჟისორია ტაკანორი ცუძიმოტო, პროდიუსერები არიან ჰიროიუკი კობაიასი, ჰიროიასუ სინოჰარა და ტაკასი სიმიცუ, სცენარისტი — მაკოტო ფუკამი, მუსიკა ეკუთვნის კენძი კავაის. ფილმს დისტრიბუცია გაუწია კომპნია Kadokawa-მ. ეს არის კომპანია Capcom-ის მედიაფრენჩაიზ „Resident Evil“-ის ნაწილი, რომელშიც მოქმედება ვითარდება იმავე სამყაროში, სადაც ვიდეო თამაშები. ფილმის მთავარი პერსონაჟები არიან კრის რედფილდი, ლეონ კენედი და რებეკა ჩემბერზი. „ბოროტების სავანე: ვენდეტა“ არის რიგით მესამე ნაწილი ანიმაციური ფილმების სერიიდან „ბოროტების სავანე“ და მისი წინამორბედის „ბოროტების სავანე: გადაგვარება“ (2012) გაგრძელება. სიუჟეტი ვითარდება ქალაქ ნიუ-იორკში, „Resident Evil 6“-სა და „Resident Evil 7: Biohazard“-ის მოვლენებს შორის. გლენ არეასი, რომელიც ბიოლოგიური იარაღით მოვაჭრეა, ქმნის კონტროლირებად ზომბების არმიას და სურს, რომ ვირუსი მთელს ნიუ-იორკში გაავრცელოს. მთვარი გმირების ლეონ კენედისა და კრის რედფილდის მიზანია არეასის შეჩერება. არეასის წინააღმდეგ ბრძოლაში მათ ეხმარება ექიმი და მეცნიერი რებეკა ჩემბერზი. ფილმი გამოვიდა 2017 წლის 27 მაისს იაპონიაში, მაშინ, როდესაც იმავე წლის 14 ივნისს შეზღუდული თეატრალური ჩვენება გაიმართა გაერთიანებულ სამეფოში, ჩრდილოეთ ამერიკაში ნაჩვენები იქნა 2017 წლის 19 ივნისს. 19 ივლისს ჩრდილოეთ ამერიკაში გამოვიდა ფილმის Ultra HD Blu-ray, Blu-ray და DVD ვერსია. პროექტმა მიიღო შერეული შეფასებები კინოკრიტიკოსებისგან. საერთო განხილვების საიტ Rotten Tomatoes-ზე ფილმის საერთო რეიტინგი შეადგენს 43%. მსოფლიოს მასშტაბით ფილმის შემოსავალმა კინოგაქირავებაში 256,320 აშშ დოლარი შეადგინა, ხოლო ციფრული და ფიზიკური ფორმატების გაყიდვებმა აშშ-ში 1,232,436 აშშ დოლარს გადააჭარბა.